SKRIFTLIG FORESPØRGSEL E-2585/01

af Juan Ojeda Sanz (PPE-DE) til Kommissionen

(25. september 2001)

Om: Direkte forbindelse mellem borgerne og Den Europæiske Union

Kommissionen og senest dens formand, Romano Prodi i en tale den 4. september 2001 til plenarforsamlingen i Strasbourg insisterer på, at det er vigtigt med direkte forbindelser mellem borgerne og Den Europæiske Union, og at disse er et af de væsentlige spørgsmål for Europas fremtid. Prodi fremhævede i sin tale den ringe kommunikation mellem EU og dens borgere. Desuden har den europæiske ombudsmand kritiseret, at Kommissionen ikke interesserer sig for borgerne.

I 1998 tog den tidligere formand for Kommissionen, Jacques Santer, og den britiske premierminister, Tony Blair, under topmødet i Cardiff (Det Forenede Kongerige) initiativ til at oprette en tjeneste, der skulle have til formål at hjælpe borgerne med at finde svar på de spørgsmål, der kunne opstå i forbindelse med Den Europæiske Union. Denne tjeneste, kaldet Europe Direct, omfatter juridisk rådgivning vedrørende alle spørgsmål om Den Europæiske Union. Denne tjeneste har som bekendt ikke været til rådighed siden marts 2001.

Borgerne regner med at kunne få afklaret deres tvivlsspørgsmål pr. telefon eller email. Imidlertid gør overbelastning af telefonlinjerne og email-arkiverne det somme tider umuligt at levere de ønskede oplysninger straks.

Hvilken betydning tillægger Kommissionen dette initiativ, og hvilke bevillinger gives der til det? Burde Kommissionen ikke koncentrere sin indsats om de initiativer, der i øjeblikket er i gang?

Ud fra hvilke kriterier er ledelsen af Europe Direct blevet tildelt virksomheden TechTeam?

Hvornår har Kommissionen tænkt sig at forny den juridiske rådgivningstjeneste for alle borgere i medlemsstaterne?

Hvilke retningslinjer for denne informationstjeneste vil Kommissionen følge i forbindelse med de nye landes tiltrædelse?

Svar afgivet på Kommissionens vegne af Romano Prodi

(31. oktober 2001)

Kommissionen ønsker at give borgerne hurtig og let adgang til de oplysninger, de behøver. Europe Direct er et blandt flere midler, der kan sikre en dialog med folk, at der bliver lyttet til deres spørgsmål og givet et svar på deres bekymringer. Europe Direct behandler forespørgsler på alle EU's elleve officielle sprog. Europe Direct bør naturligvis udvides til også at omfatte kandidatlandene, så snart de er blevet medlemsstater.

Europe Direct er en tjeneste på EU's netside, indgangsportalen Europa, som giver adgang til alle EU-institutionerne. Mange EU-borgere foretrækker imidlertid stadig at bruge telefonen, når de stiller spørgsmål på deres eget sprog. Europe Direct giver dem således mulighed for at spørge telefonisk via et gratisnummer i hver medlemsstat. Borgerne har også mulighed for at stille spørgsmål og modtage svar pr. e-post.

Europe Direct blev netop lanceret i juni 1998 for at skabe en direkte og brugervenlig adgang til oplysninger og rådgivning om EU.

Europe Direct kunne udvikles som en intern tjeneste, men Kommissionen valgte at udlicitere opgaven. Efter gennemførelse af den sædvanlige procedure for offentlige indkøb blev der givet tilslag, og tjenesten drives nu i henhold til en aftale med selskabet Global One under den franske koncern France Telecom.

Kommissionen er i øjeblikket i færd med at evaluere Europe Direct for at sikre, at tjenesten fungerer effektivt og er pengene værd.

Tjenesten er struktureret, så den drives på to plan. Telefoncentralens medarbejdere er uddannet til at besvare generelle spørgsmål om EU og bakkes op af medarbejdere i Kommissionen, som tager sig af spørgsmål, der kræver yderligere søgninger.

Spørgsmål om praktiske problemer, som folk støder på i udøvelsen af deres rettigheder i det indre marked, blev førhen henvist til Vejviserservicen en specialiseret tjeneste, som modtog henvendelser enten gennem Europe Direct eller via e-post. Kommissionen planlægger at puste nyt liv i denne EU-Vejviserservice for borgerne i løbet af første halvår 2002. Den skal behandle forespørgsler fra EU-borgerne og andre, der udøver rettigheder i det indre marked.

En anden tjeneste skal hjælpe personer, der anmoder om juridisk rådgivning om emner under fællesskabsretten. Tjenesten hedder Eurojus og styres decentralt af Kommissionens repræsentationer i medlemsstaterne. Driften har undergået en grundig evaluering, og i betragtning af Eurojus-tjenestens kvalitet og effektivitet er der nyligt truffet beslutning om at videreføre den. Eurojus er under modernisering, og en ny kurs skal sikre, at den kan opfylde borgernes foranderlige behov.

Ovennævnte tjenester vil naturligvis blive udvidet, efterhånden som nye medlemsstater tiltræder EU.